Diari Oficial de la Generalitat Valenciana


Sumari del DOGV 4801, del 20-07-2004 (2004/7535)

DECRET 120/2004, de 16 de juliol, del Consell de la Generalitat, pel qual s'establix el Pla de Vigilància Fitosanitària Citrícola de la Comunitat Valenciana.
-------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/07/16/120/dof/vci/html**

### Dades del document

Número de DOGV
:   4801

Data del DOGV
:   20-07-2004

Secció del DOGV
:   I. DISPOSICIONS GENERALS

Número del document
:   2004/7535


Data del document
:   16-07-2004

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * legislació fitosanitària
    * programa d'actuació
    * agres
    * tractament fitosanitari

DECRET 120/2004, de 16 de juliol, del Consell de la Generalitat, pel qual s'establix el Pla de Vigilància Fitosanitària Citrícola de la Comunitat Valenciana. [2004/Q7535]
  
Al llarg de la seua història, la citricultura valenciana ha sofrit l'atac de greus malalties i plagues, que han suposat, en alguns casos, la pèrdua de plantacions i collites, o en altres, la necessitat de realitzar uns elevats gastos en tractaments fitosanitaris per a controlar-les.
  
Així, podem citar el cas del virus de la Tristesa, que es va introduir en la Comunitat Valenciana l'any 1956, i que ha causat la mort de prop de quaranta milions d'arbres, obligant a renovar la majoria de les plantacions empeltades sobre el patró taronger amarg. També podem citar algunes plagues d'origen forà com la mosca blanca o el minador, el control del qual ha requerit un enorme esforç econòmic.
  
Estos són només exemples de les nombroses plagues i malalties procedents d'altres països, que han envaït les nostres àrees citrícoles després de la seua introducció a través d'importacions de fruits, plantes o material de reproducció.
  
Alguns organismes forans, com ara la Xhantomonas campestris (cancrosi), la Gignardia citricarpa (taca negra) i altres, suposen un enorme risc per a la nostra citricultura, donada la gravetat de les malalties que produïxen, les quals serien a més molt difícils de controlar en les condicions de la Comunitat Valenciana, on hi ha una gran concentració de xicotetes parcel·les dedicades a este cultiu.
  
Per això, d'acord amb el que establix la Directiva 2000/29/CEE, de 8 de maig del 2000, sobre mesures de protecció contra la introducció en la Comunitat d'organismes nocius per als vegetals i contra la seua propagació en l'interior de la Comunitat, i amb la Llei 43/2002 de 20 de novembre, de Sanitat Vegetal, s'elabora el Pla de Vigilància Fitosanitària Citrícola de la Comunitat Valenciana.
  
Este Pla, de conformitat amb l'article 47 de la referida Llei 43/2002, de Sanitat Vegetal, que preveu la realització de controls oficials pels òrgans de les administracions públiques, constituïx una norma en què es desenvolupen els controls oficials a realitzar en les dependències on es cultiven, produïsquen, emmagatzemen o comercialitzen vegetals, productes vegetals i altres objectes.
  
En este sentit, es diferència entre els controls realitzats en plantacions de cítrics i els propis dels magatzems o dependències de comercialització de fruits cítrics produïts en tercers països a la Unió Europea. Amb això s'atenen dos dels fins de la Llei 43/2002, de 20 de novembre, de Sanitat Vegetal: protegir els vegetals i productes vegetals dels danys ocasionats per les plagues, i protegir el territori nacional i de la Unió Europea de la introducció de plagues de quarantena.
  
Gràcies a este Pla es podrà detectar immediatament l'aparició d'una plaga en el territori de la Comunitat Valenciana i adoptar les accions necessàries per a impedir la seua expansió i eradicar la seua presència. Estes mesures, que poden suposar una certa restricció a la lliure circulació de mercaderies basades en causes fitosanitàries, garantixen la compatibilitat entre diversos interessos concurrents, a saber, la sanitat vegetal de la Comunitat Valenciana i el comerç d'estos productes. Per a això el Pla establix una aplicació als productes de procedència de països on existisca declarada plaga o malaltia de quarantena, en la mesura que esta declaració suposa una reconeixement oficial de l'existència d'esta en el país de procedència i un risc real de què la fruita importada puga ser portadora de dites plagues o malalties, d'on deriva una fundada sospita que requerix l'aplicació d'este pla. Així mateix s'establix un procediment d'inspecció ràpid, àgil i eficaç, que exigix la inspecció en terminis inferiors a 72 hores i la comunicació immediata que permeta la comercialització dels productes sobre els quals no s'observen símptomes sospitosos de presència d'agent forà nociu.
  
Per tant, tenint en consideració l'alt perill fitosanitari, la transcendència econòmica dels danys que podrien produir alguns d'estos organismes i l'obligació de defendre els interessos dels citricultors valencians, es fa necessari l'adopció de mesures que reforcen la prevenció fitosanitària, amb vista a la detecció precoç dels organismes nocius i l'establiment de les actuacions pertinents per a evitar el seu assentament i expansió.
  
En virtut de l'anterior, en desenrotllament d'allò que s'ha disposat per la Llei 43/2002, de 20 de novembre, de Sanitat Vegetal, a proposta de la consellera d'Agricultura, Pesca i Alimentació, conformement amb el Consell Jurídic Consultiu, i després de la deliberació del Consell de la Generalitat, en la reunió del dia 16 de juliol de 2004,
  
DECRETE
  
Article 1. Objecte
  
El present decret té per objecte establir el Pla de Vigilància Fitosanitària per als cítrics que es cultiven, produïsquen, emmagatzemen o comercialitzen a la Comunitat Valenciana.
  
Article 2. Àmbit d'aplicació
  
L'àmbit d'aplicació del present decret s'estén a tots els llocs i dependències on es cultiven, produïsquen, emmagatzemen o comercialitzen cítrics que es troben o operen dins del territori de la Comunitat Valenciana.
  
Article 3. Procediment d'actuació i inspecció en les plantacions de cítrics
  
D'acord amb el que establix l'article 47 de la Llei 43/2002, de 20 de novembre, el procediment d'actuació i inspecció de la conselleria competent en matèria d'agricultura en les plantacions de cítrics serà el següent:
  
1. La zona citrícola de la Comunitat Valenciana es dividirà en quadrícules de 5 x 5 quilòmetres, equivalents a 2.500 hectàrees. Dins d'ella s'establirà una unitat de mostra de, almenys, nou arbres. Esta unitat de mostra podrà canviar d'ubicació al llarg del temps dins de la quadrícula.
  
2. En cada unitat de mostra es col·locaran trampes i la resta d'elements de captura d'agents nocius, sent este el lloc on s'efectuen les observacions per a detectar o seguir l'evolució de la possible plaga forana.
  
3. A més de les unitats de mostra, s'inspeccionaran de manera aleatòria un mínim de quatre punts més dins de la mateixa quadrícula.
  
4. La periodicitat d'inspecció a les unitats de mostra i als punts aleatoris serà, almenys, quinzenal.
  
5. S'elaborarà un manual de procediment per a definir i concretar tots els aspectes tècnics relacionats amb les observacions, recomptes, presa de mostres i actuacions que hagen de realitzar-se en el cas d'aparició d'un agent nociu forà.
  
6. En les inspeccions periòdiques que es realitzen es prendran les mostres establides en el manual de procediment i s'enviaran en contenidors hermètics al laboratori d'alta seguretat biològica de l'Institut Valencià d'Investigacions Agràries o al laboratori de diagnosi del Servici de Prevenció Fitosanitària, on es realitzaran els diagnòstics i identificació dels agents nocius.
  
Article 4. Procediment d'actuació i inspecció en magatzems o dependències de comercialització de fruits cítrics produïts en tercers països a la Unió Europea
  
Sense perjuí de la primera inspecció en frontera regulada en l'article 10 de la Llei 43/2002, de 20 de novembre, de Sanitat Vegetal, la conselleria competent en matèria d'agricultura establirà, d'acord amb l'article 47 de la Llei 43/2002, de 20 de novembre, de Sanitat Vegetal, controls oficials sistemàtics en les dependències on s'emmagatzemen o comercialitzen els cítrics produïts en tercers països que tinguen declarada plaga o malaltia de quarantena de fruiter conforme a l'annex d'este decret o altres que es declaren per aquells, d'acord amb el procediment següent:
  
1. Qualsevol operador comercial dels assenyalats en l'article 2 d'este decret que desitge introduir a la Comunitat Valenciana cítrics la producció dels quals s'ha efectuat en països tercers a la Unió Europea que tinguen declarada plaga o malaltia de quarantena de fruiter conforme a l'annex del present decret deurà, prèviament al seu consum directe, transformació, manipulació o comercialització, mantindre la fruita aïllada i en cambra independent, fins que siga inspeccionada pel personal tècnic que designe la conselleria competent en matèria d'agricultura en un termini màxim de 72 hores, des de la recepció de la notificació, i si esta fóra anterior a l'arribada de la mercaderia, des de la data en què s'indique la seua arribada i disposició en el lloc assenyalat per a l'emmagatzemament i inspecció.
  
2. L'operador haurà de comunicar per escrit i per anticipat, a la conselleria competent en matèria d'agricultura, l'entrada de la mercaderia i la seua ubicació, a fi de realitzar, en el termini fixat en l'apartat anterior, la inspecció reglamentada. En l'escrit s'indicarà:
  
a) País d'origen dels cítrics importats.
  
b) Varietat o varietats que la componen.
  
c) Tonatge.
  
d) Tractaments a què ha sigut sotmesa.
  
e) Documentació fitosanitària d'acompanyament.
  
f) En cas de comunicació anticipada, data de recepció de la mercaderia.
  
3. L'operador proporcionarà a l'inspector autoritzat per la conselleria competent en matèria d'agricultura tota la informació administrativa, comercial i fitosanitària, relativa a la fruita importada, que se li sol·licite.
  
4. Així mateix, l'operador permetrà les inspeccions que l'inspector autoritzat per la conselleria competent d'agricultura crega oportú.
  
5. Cas de no observar-se símptomes sospitosos de presència d'agent forà i nociu, es podrà procedir a la seua manipulació i comercialització des que l'administració pose en coneixement de l'operador esta circumstància. En cas d'apreciar-se els dits símptomes, es procedirà de conformitat amb el que establix l'article 6 d'este decret.
  
Article 5. Instruments de suport i complementaris
  
Els laboratoris d'alta seguretat biològica de l'Institut Valencià d'Investigacions Agràries i el laboratori del Servici de Prevenció Fitosanitària de la Conselleria d'Agricultura, Pesca i Alimentació es designen com a instruments de suport a la realització dels controls on es realitzen diagnòstics i identificació dels organismes nocius.
  
Com a instruments d'ajuda complementària es comptarà amb els laboratoris de referència establits pel Ministeri d'Agricultura, Pesca i Alimentació.
  
Article 6. Procediment d'actuació i mesures cautelars a adoptar davant de la presència de símptomes sospitosos d'un agent forà i nociu per als cítrics de la Comunitat Valenciana
  
Davant de la presència de símptomes sospitosos d'un agent forà i nociu per als cítrics de la Comunitat Valenciana, la conselleria competent en matèria d'agricultura durà a terme les actuacions i adoptarà les mesures cautelars, conforme al procediment següent:
  
1. Si la presència de símptomes sospitosos d'un agent forà i nociu es detecta en una plantació, amb caràcter provisional i cautelar, es procedirà de la manera següent:
  
a) Establiment d'una zona de quarantena corresponent a l'àrea d'un cercle d'un quilòmetre de radi al voltant del focus inicial.
  
b) Establiment d'una zona d'especial vigilància corresponent a l'àrea de la corona circular compresa entre els radis d'un quilòmetre i tres quilòmetres al voltant del focus inicial.
  
2. Si es detectaren símptomes sospitosos d'un agent nociu forà en fruits emmagatzemats en una dependència de manipulació o comercialització, de manera cautelar i provisional, es procedirà a la immobilització de la fruita emmagatzemada i al precintat de la cambra i dels embalatges i utensilis utilitzats.
  
3. Una vegada detectada la presència, en tots els casos i circumstàncies, caldrà verificar-la com més prompte millor pel laboratori de referència corresponent.
  
4. Es notificarà a l'òrgan competent les mesures cautelars adoptades.
  
5. L'òrgan competent en el termini de 15 dies per mitjà de resolució motivada ratificarà, modificarà o alçarà les mesures cautelars adoptades.
  
Article 7. Procediment d'actuació i mesures a adoptar davant de la presència verificada d'un agent forà nociu per als cítrics de la Comunitat Valenciana
  
1. Verificada, per primera vegada, la presència de l'agent forà en una plantació, la conselleria competent en matèria d'agricultura correspondrà, amb caràcter d'urgència, a l'aprovació i publicació d'una resolució en què es contemplarà:
  
a) La declaració oficial de l'existència de l'agent nociu en el territori de la Comunitat Valenciana.
  
b) La ratificació o modificació de les mesures cautelars adoptades.
  
c) La realització de tractaments fitosanitaris obligatoris, indicats per la conselleria competent en matèria d'agricultura, per part dels agricultors amb parcel·les dins de les àrees descrites.
  
d) La destrucció de la fruita o fins i tot de l'arbratge, si la gravetat de la infecció o virulència de l'agent patogen així ho exigixen. En cas de crema, esta es realitzarà d'acord amb la normativa sectorial vigent en matèria de crema d'arbratge.
  
e) La duració de les mesures aplicades en les àrees de quarantena i de vigilància especial.
  
f) La indemnització als agricultors afectats per la destrucció de la collita o de l'arbratge, quan procedisca de conformitat amb la Llei 43/2002, de 20 de novembre, de Sanitat Vegetal, i la resta de normativa vigent.
  
2. Verificada, per primera vegada, la presència de l'agent nociu forà en un magatzem de manipulació o comercialització, la conselleria competent en matèria d'agricultura correspondrà, amb caràcter d'urgència, a l'aprovació i publicació d'una resolució en què es contemplarà:
  
a) La declaració oficial de l'existència de l'agent nociu en el territori de la Comunitat Valenciana.
  
b) La ratificació o modificació de les mesures cautelars adoptades.
  
c) La destrucció de la mercaderia, o si és procedent al reexpedició d'esta al seu país d'origen, si això és tècnicament possible, sense risc de difusió de la malaltia.
  
d) La desinfecció de la cambra que contenia la fruita i tots els utensilis i caixons que hagueren pogut estar en contacte amb ella.
  
e) El tancament de totes les instal·lacions del magatzem o establiment comercial i la seua desinfecció total, quan es constate que la fruita afectada ha passat a les línies de confecció o a altres instal·lacions distintes a la cambra mencionada en el punt 2 de l'article 6. En este cas tota la fruita afectada, així com la que hi haja estat en situació pròxima a esta, serà destruïda.
  
f) La duració de les mesures aplicades.
  
g) Anàlisi de la traçabilitat del producte en què s'haja detectat la presència de l'agent nociu forà.
  
3. La reobertura de les instal·lacions, si és procedent, s'efectuarà quan, segons el parer dels tècnics designats per la conselleria competent en matèria d'agricultura, no existisca perill de difusió de la malaltia.
  
4. La indemnització als agricultors afectats per les mesures adoptades es realitzarà quan procedisca de conformitat amb la Llei 43/2002, de 20 de novembre, de Sanitat Vegetal, i la resta de normativa vigent.
  
5. Amb caràcter general, les mesures adoptades per a la realització dels tractaments fitosanitaris obligatoris, la destrucció de l'arbratge, la desinfecció de cambres i utensilis i la destrucció o reexpedició de la fruita hauran de ser executades per personal autoritzat, sent a càrrec dels interessats els gastos que s'originen, d'acord amb l'article 19 de la Llei 43/2002, de 20 de novembre, de Sanitat Vegetal.
  
6. Si la presència de l'agent nociu haguera sigut verificada amb anterioritat en una altra plantació o magatzem de la Comunitat Valenciana, l'inspector correspondrà:
  
a) A l'establiment de les mesures cautelars establides en l'article 6 d'este decret i en l'article 18 de la Llei 43/2002, de 20 de novembre, de Sanitat Vegetal.
  
b) A la notificació amb caràcter immediat a l'òrgan competent de les mesures cautelars adoptades.
  
7. L'òrgan competent, en el termini de 15 dies per mitjà de resolució motivada, ratificarà, modificarà o alçarà les mesures cautelars adoptades.
  
Article 8. Acta de la inspecció
  
De totes les actuacions realitzades pels inspectors autoritzats per la conselleria competent en matèria d'agricultura s'alçarà l'acta corresponent, d'acord amb l'article 51 de la Llei 43/2002, de 20 de novembre, de Sanitat Vegetal.
  
Article 9. Deure de col·laboració i comunicació de l'aplicació del Pla al sector
  
Tots els titulars de les dependències a què es referix l'article 2 facilitaran la labor dels inspectors autoritzats per la conselleria competent en matèria d'agricultura, permetent el lliure accés als seus camps o magatzems, així com la col·locació de trampes i la presa de mostres en estos. Així mateix proporcionaran tota la informació que se'ls sol·licite.
  
La conselleria competent en matèria d'agricultura elaborarà semestralment una memòria de l'aplicació del Pla. La dita memòria podrà ser consultada pel públic en general i es comunicarà als representants del sector.
  
Article 10. Règim sancionador
  
Les infraccions al present decret, així com la seua responsabilitat, seran classificades i sancionades d'acord amb el que disposa respecte d'això en la Llei 43/2002, de 20 de novembre, de Sanitat Vegetal.
  
DISPOSICIÓ ADDICIONAL
  
L'article 4 i concordants del present decret s'aplicaran als cítrics produïts en la Unió Europea quan es declare plaga o malaltia de quarantena de fruiters.
  
DISPOSICIONS FINALS
  
Primera
  
Es faculta la consellera d'Agricultura, Pesca i Alimentació a adoptar i prendre les mesures necessàries destinades a desenrotllar i potenciar el Pla de Vigilància Fitosanitària per als cítrics de la Comunitat Valenciana, així com a l'actualització de l'annex.
  
Segona
  
Este decret entrarà en vigor l'endemà de la seua publicació en el Diari Oficial de la Generalitat Valenciana
  
Alacant, 16 de juliol de 2004
  
El president de la Generalitat,
  
FRANCISCO CAMPS ORTIZ
  
La consellera d'Agricultura, Pesca i Alimentació,


Còpia Permalink ELI